มาดู! สื่อนอกรายงานข่าวเหตุการณ์ระเบิดวานนี้
มาดู! สื่อนอกรายงานเหตุการณ์ระเบิดวานนี้
18 ส.ค. 2558

“ข่าวหุ้นออนไลน์” ได้ทำการสำรวจการนำเสนอข่าวของสำนักข่าวต่างประเทศกรณีเหตุการณ์ระเบิดแยกราชประสงค์เมื่อวานนี้ (18 ส.ค.)
โดยรัฐบาลจีนจัดตั้งศูนย์ฉุกเฉินติดตามความคืบหน้าเหตุระเบิดที่กรุงเทพฯ หลังมีชาวจีนเสียชีวิตและบาดเจ็บหลายคนจากเหตุวินาศกรรมรุนแรง ขณะที่ โฆษกกระทรวงการต่างประเทศสหรัฐฯ ชี้ ยังเร็วเกินไปที่จะระบุเหตุระเบิดในกรุงเทพฯ เป็นการโจมตีของกลุ่มก่อการร้าย
สำนักข่าวต่างประเทศรายงานความคืบหน้าเหตุวินาศกรรมรุนแรง คนร้ายลอบวางระเบิดแสวงเครื่อง ที่บริเวณริมรั้ว ของศาลพระพรหม สี่แยกราชประสงค์ ใจกลางกรุงเทพฯ เป็นเหตุให้มีผู้เสียชีวิตแล้วอย่างน้อย 20 บาดเจ็บกว่า 120 คน อย่างใกล้ชิด
สำนักข่าวซินหัว กระบอกเสียงของทางการจีน รายงานว่า กระทรวงการต่างประเทศจีนได้ดำเนินการ จัดตั้งศูนย์ฉุกเฉินติดตามสถานการณ์เหตุระเบิดในกรุงเทพฯ เมื่อค่ำวันที่ 17 ส.ค.ที่ผ่านมา เนื่องจากมีชาวจีนเสียชีวิต 2 ศพ และบาดเจ็บกว่า 20 ราย จากเหตุวินาศกรรมครั้งนี้ พร้อมกันนั้น กระทรวงการต่างประเทศจีนยังเรียกร้องให้สถานเอกอัครราชทูตจีนในกรุงเทพมหานคร ติดตามความคืบหน้าของการสืบสวนหาสาเหตุระเบิด และดำเนินการช่วยเหลือชาวจีนที่ได้รับบาดเจ็บอย่างเต็มที่
ขณะเดียวกัน ปฏิกริยาของรัฐบาลในต่างประเทศและองค์กรระหว่างประเทศได้ออกแถลงการณ์ประณามกลุ่มคนร้ายที่ลงมือก่อเหตุวินาศกรรมในกรุงเทพฯ พร้อมกับแสดงความเสียใจต่อผู้เสียชีวิต โดยนายกรัฐมนตรีนเรนทรา โมดี แห่งอินเดีย และนายกรัฐมนตรี ลี เซียน ลุงของสิงคโปร์ เป็นผู้นำรัฐบาล 2 ชาติแรกที่ออกมาประณามการก่อเหตุรุนแรงที่ใจกลางกรุงเทพฯ
ด้าน สถานีโทรทัศน์ CNBC ในสหรัฐฯ รายงานว่า นายจอห์น เคอร์บีย์ โฆษกประจำกระทรวงการต่างประเทศของสหรัฐฯ กล่าวกับผู้สื่อข่าวในกรุงวอชิงตัน ดี.ซี. ว่า ขณะนี้ คงเร็วเกินไปที่จะบอกว่า เหตุระเบิดที่กรุงเทพฯ ครั้งนี้ เป็นการโจมตีของกลุ่มก่อการร้าย โดยโฆษกกระทรวงการต่างประเทศสหรัฐฯระบุว่า เจ้าหน้าที่ทางการไทยกำลังดำเนินการสืบสวนหากลุ่มคนร้ายที่ลอบวางระเบิด และจนถึงขณะนี้ทางการไทยยังไม่ได้ร้องขอความช่วยเหลือมายังรัฐบาลสหรัฐฯ แต่อย่างใด
ก่อนหน้านี้ สำนักข่าวบีบีซี รายงานว่า โจนาธาน มาร์คัด ผู้สื่อข่าวด้านการทูตและการทหารของบีบีซี วิเคราะห์เหตุระเบิดที่แยกราชประสงค์ ซึ่งเป็นเหตุระเบิดรุนแรงในระดับที่ไม่เคยเกิดขึ้นมาก่อนในเมืองหลวงของประเทศไทยว่า มีความเป็นไปได้อย่างหนึ่งว่า อาจเป็นฝีมือของกลุ่มแบ่งแยกดินแดนทางภาคใต้ของไทยที่ก่อเหตุรุนแรงมานานกว่า 10 ปี แต่ถึงอย่างไร กลุ่มแบ่งแยกดินแดนทางภาคใต้ไม่เคยมีเป้าหมายก่อเหตุโจมตีในกรุงเทพฯมาก่อน
นอกจากนั้น โจนาธาน มาร์คัส ผู้สื่อข่าวบีบีซี ยังวิเคราะห์ว่า ที่ผ่านมา เคยเกิดเหตุระเบิดในระดับไม่รุนแรง อันเนื่องมาจากความขัดแย้งทางการเมืองในประเทศไทย แต่ไม่เคยมีความรุนแรงเช่นนี้มาก่อน และมีความเป็นไปได้น้อยมากที่เหตุการณ์นี้จะเป็นการเชื่อมโยงกันระหว่างกลุ่มติดอาวุธในไทยกับกลุ่มมุสลิมหัวรุนแรง อย่างกลุ่มรัฐอิสลาม หรือไอซิส
ผู้สื่อข่าวบีบีซี ยังชี้ว่า ศาลพระพรหมเป็นสถานที่ที่นักท่องเที่ยวชาวจีนนิยมมากราบไหว้ขอพร ซึ่งเรื่องนี้ทำให้มีความเป็นไปได้อย่างน้อยที่สุดว่า อาจเกี่ยวข้องกับชาวมุสลิมเผ่าอุยกูร์ ทางภาคตะวันตกของจีน หลังจากเดือนก.ค.58 รัฐบาลไทยได้เนรเทศผู้ลี้ภัยชาวอุยกูร์กว่า 100 คนกลับไปให้ทางการจีน จนทำให้รัฐบาลและชาวตุรกีประณามรัฐบาลไทยอย่างหนัก แต่ถึงกระนั้น โจนาธาน มาร์คัส รายงานว่า การเคลื่อนไหวของชาวอุยกูร์ ในระดับรุนแรงเช่นนี้นอกประเทศจีน ยังไม่เคยเกิดขึ้นมาก่อน.
 ที่มา: http://www.thairath.co.th